32004R1627
L 295/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1627/2004 НА СЪВЕТА
от 13 септември 2004 година
за изменение на Регламент (ЕИО) № 3030/93 относно общите правила за внос на някои текстилни изделия от трети страни
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейска общност, и по-специално член 133 от него,
като взе предвид предложението на Комисията,
като има предвид, че:
(1)
Считано от 1 май 2004 г. 10 нови държави-членки се присъединиха към Европейския съюз. Член 6, параграф 7 от Акта за присъединяване от 2003 г. установява, че новите държави-членки трябва да прилагат общата търговска политика относно текстила и че количествените ограничения, прилагани от Общността по отношение на вноса на текстил и облекло, следва да бъдат адаптирани с цел да бъде взето предвид присъединяването на новите държави-членки към Общността.
(2)
Считано от 1 май 2004 г. Регламент (ЕИО) № 3030/93 на Съвета (1) е изменен последно с Регламент (ЕО) № 487/2004 на Съвета (2). Той е адаптирал количествените лимити за внос на някои текстилни изделия от трети страни в разширената Общност, като е отчел традиционния внос в 10 нови държави-членки и като е използвал формула за средния внос за 2000-2002 г., адаптиран pro rata temporis. Същата методология следва да бъде приложена сега за адаптиране на количествените лимити на вноса на някои текстилни изделия от Социалистическа република Виетнам.
(3)
Следователно регламент (ЕИО) № 3030/93 трябва да бъде изменен съответно.
(4)
Желателно е настоящият регламент да влезе в сила в деня след публикуването му, за да позволи на операторите да се възползват от него максимално бързо,
ПРИЕ НАСТОЯЩИЯ РЕГЛАМЕНТ:
Член 1
В Регламент (ЕИО) № 3030/93 количествените лимити на Общността за Виетнам, определени в приложение V и в приложение VII към посочения регламент, се заменят с количествените лимити, определени в част А и част Б на приложението към настоящия регламент.
Член 2
Настоящият регламент влиза в сила в деня след датата на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 септември 2004 година.